Iltalehti uutisoi keskiviikkona Opetushallituksessa työskentelevästä yksikön päälliköstä, joka syrjäytti irtisanotut työntekijät määräaikaista virkaa täytettäessä ja palkkasi tilalle oman lähisukulaisensa.

Opetushallituksessa työskentelevä yksikön päällikkö järjesti töitä lähipiiriinsä kuuluvalle henkilölle myös opetus- ja kulttuuriministeriöstä. JENNI GÄSTGIVAR

Iltalehden tietojen mukaan samainen yksikön päällikkö on järjestänyt töitä myös toiselle lähipiiriinsä kuuluvalle henkilölle.

Toinen tapaus sijoittuu opetus- ja kulttuuriministeriöön, jonka alaisen Oppijan verkkopalvelut -hankkeen vetäjänä samainen yksikön päällikkö edelleen toimii.

Hanke on osa valtiovarainministeriön koordinoimaa Sähköisen asioinnin ja demokratian vauhdittamisohjelmaa (SADe), joka on yksi hallituksen kärkihankkeista.

Kuten keskiviikkona uutisoidussa Opetushallituksen tapauksessa, myös opetus- ja kulttuuriministeriöön sijoittuvassa toisessa tapauksessa yksikön päällikkö on järjestänyt lähipiiriinsä kuuluvan henkilön ministeriöön ensin harjoittelijaksi ja avittanut tätä sittemmin sekä opinnäytetyössä että virkasuhteen saamisessa.

Yllättävä yhteys

Iltalehden tietojen mukaan yksikön päällikön lähipiiriin kuuluva 40-vuotias mies ilmestyi ministeriöön " yllättäen " harjoittelijaksi keväällä 2012.

Kolme kuukautta kestäneen harjoittelun jälkeen samainen lähipiiriin kuuluva mies nimitettiin määräaikaiseen projektisuunnittelijan virkaan loppuvuoden ajaksi.

Projektisuunnittelijan tehtävästä ei tarvinnut järjestää avointa hakua, sillä kyseessä oli alle vuoden mittainen määräaikaisuus.

Päällikön lähipiiriin kuuluva mies valmistui keväällä 2013 ammattikorkeakoulusta liikennealan insinööriksi. Valmistumiseen vaadittavan opinnäytetyönsä hän teki läheisen päällikön ohjauksessa hänelle tuttuun Opiskelijan verkkopalvelut -hankkeeseen liittyen.

Opinnäytetyön toimeksiantajana toimi opetus- ja kulttuuriministeriö. Se, miten kyseinen opinnäytetyö liittyy liikennealan koulutusohjelmaan, ei ole tiedossa.

Se kuitenkin tiedetään, että opinnäytetyön ohjannut päällikkö on toiminut aiemmin kyseisen ammattikorkeakoulun opintotoimiston päällikkönä.

Lukuisia hakijoita

Opetus- ja kulttuuriministeriössä tuli marraskuussa 2013 avoimeksi tämän vuoden loppuun asti jatkuva it-asiantuntijan määräaikainen virkasuhde.

Yksikön päällikön lähipiiriin kuuluva mies nimitettiin tehtävään väliaikaisesti, kunnes julkinen hakuprosessi saataisiin vietyä loppuun.

Määräaikaista virkasuhdetta haki yhteensä 26 henkilöä, joiden joukossa oli lukuisia korkeasti koulutettuja henkilöitä, muun muassa useita diplomi-insinöörejä.

Päällikön lähipiiriin kuuluvan miehen lisäksi haastatteluun valittiin kaksi henkilöä: yksi mies ja yksi nainen.

Mies oli koulutukseltaan tradenomi ja opiskeli kyberturvallisuuden maisteriohjelmassa yliopistossa. Naisella oli englanninkielinen korkeakoulututkinto ja lähes kymmenen vuoden monipuolinen työkokemus Nokialta muun muassa kehitystiimin vetäjänä.

Nimitysmuistion mukaan kaikilla haastatelluilla oli perehtyneisyyttä tietohallintoon, tietojen analysointiin ja tietojärjestelmiin.

Ministeriö päätyi päällikön lähipiiriin kuuluvaan mieheen pitkälti siitä syystä, että tämä oli hoitanut täytettävänä olevaan virkasuhteeseen liittyviä tehtäviä väliaikaisesti kahden kuukauden ajan.

Normaali käytäntö

Päällikön lähipiiriin kuuluvan miehen viimeisimmästä nimityksestä vastanneen johtajan mukaan kaksikon läheinen suhde ei tullut esiin missään vaiheessa.

- Asia ei ollut minun tiedossani eikä se ole tullut millään tavalla esiin, ylijohtaja Mika Tammilehto opetus- ja kulttuuriministeriöstä sanoo.

Tammilehto muistaa päällikön lähipiiriin kuuluvan miehen harjoittelun, mutta ei enää sitä, miten mies aikoinaan päätyi ministeriöön harjoittelijaksi.

Tammilehdon mukaan on mahdollista, että kyseessä oleva yksikön päällikkö on toiminut miehen suosittelijana.

Tammilehdon mukaan läheinen suhde on sen verran tärkeä tieto, että sen olisi pitänyt olla ministeriön tiedossa määräaikaista virkasuhdetta täytettäessä.

- Virkaan nimittäminen on ollut minun vastuullani, joten jos näin on, niin kyllä tällainen asia olisi ollut syytä tuoda minun tietooni, Tammilehto sanoo.

Tammilehdon mukaan näin on syytä toimia, vaikka kyseinen henkilö ei olisikaan itse tekemässä varsinaista nimityspäätöstä.

- Se on ihan normaali käytäntö. Jos tällainen suhde olisi tullut ilmi, niin totta kai se olisi arvioitu, että onko sillä hakijan kannalta merkitystä, Tammilehto sanoo.

Juristit asialle

Tammilehdon mukaan tapaus vaatii ministeriön puolelta selvittelyä. Hänen mukaansa asiasta keskustellaan ensivaiheessa ministeriön juristien kanssa.

- Arvioimme omalta osaltamme prosessin, että onko menettelyssä tapahtunut jotain sellaista, että hakijat ovat tulleet eri tavalla kohdelluiksi.

Tammilehto ei osaa tuoreeltaan arvioida, millaisiin toimenpiteisiin ministeriössä asian tiimoilta mahdollisesti ryhdytään.

- Hänhän (yksikön päällikkö) ei ole ollut itse asiaa esittelemässä eli siinä mielessä tässä ei ole kyse jääviyskysymyksestä, Tammilehto sanoo.

Iltalehti yritti tavoitella Opetushallituksessa työskentelevää yksikön päällikköä torstaina. Päällikkö ei vastannut Iltalehden lukuisiin soittoihin tai soittopyyntöön.